Narodna skupština
20030520

Poštovane koleginice i kolege poslanici, pred nama je još jedan predlog zakona koji nam nudi Vlada. Doduše, ovde je već komentarisano da je ovaj zakon došao u skupštinsku proceduru još avgusta meseca 2002. godine i da se posle devet meseci našao na dnevnom redu. Danas bi trebalo u načelu, a verovatno posle toga i u pojedinostima, odnosno o amandmanima, razmatrati ovaj zakon i, normalno, ako obezbedite skupštinsku većinu, i izglasati ga u Danu za glasanje. Ono što bi bila moja načelna primedba na ovaj zakon, to je da je jedino članom 9, od 25 članova koliko ima predloženi zakon, regulisana delatnost ovog garancijskog fonda. Jedino se u tom članu govori o suštini ovog zakona i o onome šta bi trebalo Fond da radi.